
PËR VLERËSIMIN E VEPRIMTARISË SË INSTITUCIONIT TË AVOKATIT TË POPULLIT PËR VITIN 2009

Kuvendi i Shqipërisë,
- Duke njohur veprimtarinë e Avokatit të Popullit, si një institucion kushtetues i pavarur jogjyqësor, në mbrojtje të të drejtave të njeriut dhe interesave të ligjshëm të individit nga veprimet ose mosveprimet e paligjshme e të parregullta të organeve të administratës publike;
- Duke vlerësuar rolin e këtij institucioni të paanshëm si kontribues për rritjen e transparencës së administratës publike në nivel qendror e vendor, sistemit gjyqësor dhe prokurorisë në raport me shtetasit, nëpërmjet rekomandimeve të dhëna dhe masave të propozuara;
- Duke mbështetur fuqimisht veprimtarinë e këtij institucioni në funksion të përmirësimit dhe arritjes  së  standardeve më të larta  në fushën e mbrojtjes së lirive dhe të drejtave themelore të njeriut dhe kontributit të dhënë për përmirësimin e legjislacionit vendas, sipas frymës së  standardeve ndërkombëtare,
Konstaton se për vitin 2009:
- Veprimtaria e institucionit të Avokatit të Popullit ka pasur si objektiv mbrojtjen e të drejtave të shtetasve shqiptarë, në përputhje me Kushtetutën, aktet ndërkombëtare dhe  legjislacionin shqiptar;
-  Avokati i Popullit ka punuar për realizimin e objektivave, sipas rezolutës së miratuar nga Kuvendi;
-  Ka zhvilluar një intensitet pune të konsiderueshëm, duke orientuar shtetasit edhe në rastin e ankesave jashtë juridiksionit, si dhe moskompetencën e institucionit në trajtimin e rasteve të tilla;
- Ka ushtruar kompetencat kushtetuese si subjekt që vë në lëvizje Gjykatën Kushtetuese. Në raste të veçanta pozicioni i Avokatit të Popullit ka qenë preferencial;
- Njësia për Parandalimin e Torturës ka pasur rritje të performancës së punës në raport me vitin e kaluar;
-  Marrëdhëniet me Kuvendin, Këshillin e Ministrave, institucionet e tjera qendrore dhe ato të pavarura kanë ardhur duke u përmirësuar në mënyrë të ndjeshme;
-  Marrëdhëniet me shtetasit shqiptarë, duke shkuar si institucion pranë tyre në bashki, komuna apo qarqe, kanë dhënë rezultate të dukshme në punën e tij. 
Për vitin 2010 Kuvendi kërkon:
- Metodologjia, mënyra e raportimit vjetor të institucionit të Avokatit të Popullit të ndryshojë, duke pasqyruar një analizë të çështjeve, të fenomenologjisë dhe tipologjisë së tyre, si dhe përgjithësime mbi bazën e praktikës së deritanishme. Ky raport duhet të parashtrojë rekomandime dhe të deklarojë zyrtarisht konkluzionin mbi gjendjen e respektimit të të drejtave të njeriut në Shqipëri për vitin në vijim;
- Rritjen e rolit sensibilizues të Avokatit të Popullit për informimin e shtetasve, lidhur me misionin dhe kompetencat që ky institucion ushtron për mbrojtjen e të drejtave dhe lirive themelore të njeriut, si dhe konsolidimin e marrëdhënieve të bashkëpunimit me median e shkruar dhe atë vizive, për vijimin e komunikimit të drejtpërdrejtë me të gjithë shtetasit shqiptarë;
- Angazhim më të fortë publik në mbrojtje të interesave të shtetasve, në mënyrë të veçantë për sistemin gjyqësor: në lidhje me vonesën e gjykimeve, mosaplikimin e dënimeve alternative, gabimet në llogaritjen e afateve të paraburgimit, vendimet lidhur me masat e sigurimit, vuajtjen e dënimit në burgjet e sigurisë së lartë të personave të moshuar ose me probleme fizike etj.;
- Angazhim më të fortë publik në mbrojtje të interesave të shtetasve, në mënyrë të veçantë në lidhje me sistemin e Prokurorisë: në mosrespektimin e dispozitave të Kodit të Procedurës Penale nga ana e organit të akuzës, lidhur me mbajtjen përtej afateve ligjore në organet e vuajtjes së dënimit të personave, të cilëve u ka kaluar afati i vuajtjes së dënimit, duke lëshuar me vonesë urdhrin e lirimit, duke zvarritur hetimin e çështjeve penale, për moskryerje të gjithanshme dhe objektive të hetimeve, për akuzë të padrejtë apo për rëndim të akuzës;

- Angazhim më të fortë publik në mbrojtje të interesave të shtetasve shqiptarë, në lidhje me pushtetin vendor: në mënyrë të veçantë  për bashkitë dhe komunat, për zbatimin e legjislacionit të qeverisjes vendore, për respektimin e parimit të decentralizimit, për ofrimin e shërbimeve për shtetasit në nivel vendor etj.;
- Respektimin e kompetencave kushtetuese, në rastin e investimit të Gjykatës Kushtetuese nga ana e Avokatit të Popullit; 
- Eliminimin e trajtimit preferencial të ankesave të shtetasve;
- Eliminimin e të gjitha deklarimeve me përmbajtje apo sjellje politike nga ana e këtij institucioni;
- Konsolidimin  e marrëdhënieve të bashkëpunimit e të mirëkuptimit si me organizmat ndërkombëtarë, ashtu edhe me forcat politike, shoqërinë civile dhe organizatat jofitimprurëse;
- Monitorimin aktiv të rekomandimeve të bëra dhe masave të propozuara nga Avokati i Popullit drejtuar institucioneve shtetërore dhe administratës publike.

